JWD แย้มคลังสินค้าห้องเย็น “PACM” เปิดบริการมี.ค.นี้ คาดเช่าเต็มพื้นที่ภายใน 3 เดือน
JWD แย้มคลังสินค้าห้องเย็นแห่งใหม่ “PACM” ขนาดความจุ 19,000 พาเลต เปิดบริการอย่างเป็นทางการตั้งแต่เดือนมีนาคมนี้ คาดเช่าเต็มพื้นที่ภายใน 3 เดือน
7 ก.พ. 2565

นายชวนินทร์ บัณฑิตกฤษดา ประธานเจ้าหน้าที่บริหาร บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD เปิดเผยว่า ภายหลังจากการเดินหน้าร่วมทุนกับ เอ็ม เอ็ม พี อินเตอร์เนชั่นแนล ผู้ประกอบการอาหารทะเลแปรรูปชั้นนำ ก่อสร้างโครงการ PACM คลังสินค้าห้องเย็นแห่งใหม่ในจังหวัดสมุทรสาคร ขนาดความจุ 19,000 พาเลต ล่าสุดพร้อมเปิดบริการอย่างเป็นทางการตั้งแต่เดือนมีนาคมนี้ โดยมีบริษัทย่อยของ JWD เป็นผู้บริหารคลังสินค้า ซึ่งคาดว่าจะมีสินค้าจากพาร์ทเนอร์ทยอยเข้าเก็บไม่ต่ำกว่า 3,000 ตันต่อเดือน สนับสนุนอัตราการเช่าพื้นที่เต็มภายใน 3 เดือน และผลการดำเนินงานกลุ่มธุรกิจคลังสินค้าห้องเย็นเติบโตอย่างต่อเนื่อง